Datum: 20.06.2019.

**SAOPŠTENJE ZA MEDIJE**

**Bijeljina – treće odredište m:tel auto-simulatora**

*Nastavlja se kampanja „Jedan poziv mijenja sve – ne koristi telefon dok voziš“*

Nakon Banjaluke i Doboja, auto-simulator kompanije m:tel koji na jedinstven način prikazuje koje su opasnosti upotrebe mobilnog telefona tokom vožnje, stigao je i u Bijeljinu. Na Trgu Kralja Petra I Karađorđevića, instalacija je postavljena u srijedu, 19. juna, a stanovnici ovog grada imaće priliku da test vožnju obave i u četvrtak, 20. juna 2019. od 17 do 20 časova.

Već prvog dana postavke u Bijeljini, interesovanje građana je bilo veliko, što potvrđuje da je podizanje svijesti vozača, ali i drugih učesnika u saobraćaju pravi način prevencije i smanjena saobraćajnih nezgoda uzrokovanih korištenjem mobilnog telefona.

Iz kompanije m:tel podsjećaju da je jedan od ciljeva društveno odgovorne kampanje „Jedan poziv mijenja sve – ne koristi telefon dok voziš“ dodatna edukacija korisnika, koji su ujedno i vozači, o važnosti što većeg stepena bezbjednosti svih učesnika u saobraćaju.

„Zaista nam je drago što građani prepoznaju našu namjeru, te nakon simulirane nezgode koju dožive u našem auto-simulatoru i drugim vozačima prepričavaju kakve su zapravo opasnosti upotrebe mobilnog telefona, što na kraju i jeste cilj naše kampanje. U Banjaluci i Doboju, auto-simulator je testiralo nekoliko stotina građana, a sigurni smo da će interesovanje biti podjednako i u ostalim gradovima”, poručili su iz kompanije m:tel.

Nakon Bijeljine, auto-simulator će tokom jula biti postavljen u Prijedoru i Trebinju, a kompanija m:tel će u narednom periodu realizovati i brojne druge edukativne aktivnosti.

Kampanja, čiji je cilj skretanje pažnje javnosti na značaj odgovornog ponašanja u saobraćaju, ali i poštovanja zakonskih propisa, realizuje se već petu godinu zaredom uz podršku Ministarstva saobraćaja i veza Republike Srpske, Agencije za bezbjednost saobraćaja Republike Srpske i Auto-moto saveza Republike Srpske.

**m:tel – imate prijatelje!**